
Notes prèvies

I. Aquest acord es refereix a matrimonis subjectes al dret civil de Mallorca i Menorca (llibre I de la Compilació de dret civil de les Illes Balears, Decret legislatiu 79/1990, de 6 de setembre, en endavant, CDCIB).
Aquesta matèria està subjecta a la tramitació al Parlament de les Illes Balears de la Proposició de llei del règim patrimonial del matrimoni (registrada el 15 de setembre de 2026, RGE: 12161/2026). En cas que s'aprovi definitivament, l'usuari d'aquest formulari haurà de revisar i tenir en compte els punts següents: 
a) El termini d'atorgament: si s'utilitza com a pacte prenupcial en previsió de ruptura, caldrà verificar que es compleix el marge d'antelació mínim exigit per la norma proposada abans de la data del casament per garantir-ne la validesa. 
b) Les clàusules de renúncia o indemnització per feina domèstica i col·laboració professional hauran de revisar-se d’acord amb els criteris legals si aquests fossin imperatius, per evitar possibles ineficàcies per desequilibri.

II. El sentit fonamental d’un acord prematrimonial és la previsió i la seguretat jurídica en l’establiment d’unes bases que protegeixin ambdós membres de la parella i, per extensió, els fills menors d’edat. 
És un negoci que permet desenvolupar l’autonomia de la voluntat en un àmbit molt reglamentat com és el dret de família en deixar que sigui la parella qui estableixi els seus propis pactes d’acord amb la seva realitat particular, en lloc de deixar que sigui la llei genèrica o una resolució judicial qui decideixi per ella en el futur. 

L’acord prematrimonial permet dissenyar per endavant com es vol que sigui la situació dels fills (educació, custòdia i manutenció), evidentment posant el seu benefici com a finalitat principal. També permet clarificar l’organització econòmica del matrimoni, ja que cadascú sap exactament quina part del patrimoni és seva, com es gestionaran els diners durant el matrimoni i què passarà amb l’habitatge, els deutes, la diferència de guanys entre un i l’altre, etc.

Relacionat amb això, estableix equilibris i pacta compensacions tenint en compte les situacions en què un cònjuge no treballi o dediqui més temps a l’atenció de la família. Si un dels membres de la parella decideix, per exemple, deixar de treballar o reduir la seva jornada per cuidar els fills, l’acord pot fixar una pensió compensatòria temporal per assegurar que no quedarà en una situació de vulnerabilitat econòmica absoluta. 

III. Un acord prematrimonial no es fa "pensant que et separaràs", sinó que respon a una filosofia semblant a la de contractar una pòlissa d’assegurança: preveure una situació que pot arribar a produir-se, però que no sabem si es produirà. Convenir aquestes bases quan la parella es troba en una situació de normalitat i concòrdia evita que una eventual crisi desemboqui en una litigiositat elevada.

IV. A diferència de la tradició capitular espanyola —centrada gairebé en exclusiva en el règim patrimonial—, la pràctica anglosaxona dels prenuptial agreements aborda de manera integral tant l’esfera econòmica com la convivencial. Aquest model parteix d’aquesta concepció més àmplia i l’adapta al marc balear. Per això, aplega, al costat dels pactes econòmics clàssics, qüestions contemporànies com la custòdia compartida amb casa niu, el règim dels animals de companyia com a éssers sensibles (art. 333 bis CC) i la protecció de la intimitat digital i la imatge dels menors a les xarxes socials.

V. A totes les clàusules d’aquest formulari s’entenen incorporades les premisses següents:
- Els pactes patrimonials i econòmics produeixen efectes principalment entre les parts i no poden perjudicar terceres persones ni les normes imperatives aplicables.
- Algunes previsions poden requerir escriptura pública, inscripció registral, homologació judicial o un altre formalisme.
- Els pactes relatius a fills tenen caràcter orientatiu i estan sotmesos a l’interès superior del menor i al control judicial.
Acord prematrimonial d’organització familiar i patrimonial 

(L’escriptura pública és preceptiva per a la validesa d’aquest acord com a capítols matrimonials[footnoteRef:1] i necessària per a la inscripció en el registre civil i de la propietat, la qual cosa permet que, en les qüestions econòmiques, sigui oposable a terceres persones. En relació amb els fills menors, qualsevol pacte queda sotmès a les normes imperatives, l’ordre públic i l’interès superior del menor.) [1:  Encara que sense elevació a escriptura pública no valgui com a capítol davant de tothom, entre els futurs cònjuges sí que té força obligatòria en molts d’aspectes, susceptibles de quedar a l’empara dels articles 1091 i 1255 CC. Vegeu: Sentències del Tribunal Suprem (Sala Civil, Secció 1a) núm. 392/2015, de 24 de juny (RJ 2015\2673) i núm. 315/2018, de 30 de maig (RJ 2018\2545). ] 



.................. (lloc), .................. (data) 


COMPAREIXEN 

1) El Sr./Sra. ..................., major d’edat, de nacionalitat espanyola i veïnatge civil ................... , amb domicili a .......................... i amb DNI número ..................... .

2) El Sr./Sra. ..................., major d’edat, de nacionalitat espanyola i veïnatge civil ..................., amb domicili a ................... i amb DNI número .....................

Afirmen que tenen la capacitat legal necessària per fer i quedar obligats per aquest acord. 

DECLAREN

1. Que volen contraure matrimoni ................... (religiós/civil), a ................... (lloc), en data ................... a les ................... hores.

Ambdues parts declaren conèixer expressament que l’eficàcia de tots els pactes i estipulacions atorgats en aquest instrument queda legalment supeditada a la celebració efectiva del matrimoni, projectat en el termini màxim d’un (1) any a comptar des de la data d’atorgament d’aquesta escriptura pública. En cas que no es contragués matrimoni, l’escriptura quedaria sense efecte ni valor jurídic. Ara bé, per al supòsit que el matrimoni no arribi a celebrar-se dins el dit termini, però les parts mantinguin la convivència de fet, han de subsistir amb plena validesa i eficàcia obligacional entre les parts tots els pactes relatius a la contribució a les càrregues comunes, la titularitat del parament i, si escau, la responsabilitat respecte dels fills comuns.

2. (Opció 1) Que són de veïnatge civil balear mallorquí/menorquí.

2. (Opció 2) Que un dels futurs cònjuges (Sr./Sra. ..............) és de veïnatge civil balear mallorquí/menorquí, i l’altre/a (Sr./Sra. ..............) és de veïnatge civil .............. . Els futurs cònjuges pacten que el règim econòmic matrimonial es regeixi per la llei de ......................... .[footnoteRef:2] [2:  Entre cònjuges de nacionalitat espanyola que s’aplica l’ordre que marca l’article 9.2 combinat amb l’article 16 del Codi civil espanyol. Per tant, es pot escollir, abans de casar-se, en document públic, que s’apliqui la llei personal de qualsevol d’ells.] 


2. (Opció 3) Que són residents a Mallorca/Menorca, tenen tots dos la nacionalitat ........................ (o bé indiqueu si són de distinta nacionalitat) i manifesten que trien, com a legislació aplicable als seus capítols i al seu règim econòmic matrimonial, la llei de ............................. . (Escolliu la llei civil balear o la llei de la nacionalitat de qualsevol dels dos.)[footnoteRef:3]  [3:  En supòsits amb elements internacionals (nacionalitats diferents, residència a l’estranger, etc.), l’operador ha de revisar les normes de conflicte i el Reglament europeu aplicable (especialment: article 22 del Reglament (UE) 2016/1103 del Consell, de 24 de juny de 2016).] 


3. (Opció 1) Que no tenen fills en comú.

3. (Opció 2) Que tenen fills en comú, els quals són: 

a) ........................, la data de naixement del qual és .................. .
b) ........................, la data de naixement del qual és .................. .
c) ........................ (Indiqueu successivament tots els que corresponguin.)

4. Que coneixen que, a manca de pacte específic en aquest contracte o en allò que no l’hagi previst, el règim econòmic del seu matrimoni queda sotmès supletòriament al règim legal de separació de béns de la Compilació de dret civil de les Illes Balears.

5. Que volen que la seva organització familiar i el seu règim econòmic matrimonial es regeixi, d’acord amb el principi d’autonomia de la voluntat[footnoteRef:4] i a l’empara de la legislació vigent, per les declaracions i pactes que formalitzen. [4:  Article 3.1. de la CDCIB: “El règim econòmic conjugal serà el convingut a capítols, formalitzats en escriptura pública, abans o durant el matrimoni i, en defecte d’aquests, el de separació de béns”. ] 


6. Que han disposat del temps i l’assessorament necessaris per conèixer l’abast d’aquest acord abans de la signatura, que han estat degudament informades de la situació patrimonial i els ingressos respectius, i que formalitzen aquests pactes de mutu acord, lliurement i amb ple coneixement de la seva eficàcia.


CLÀUSULES


PRIMERA. Convivència, domicili familiar i independència personal

1. Els futurs cònjuges acorden establir el domicili familiar i centre principal de la vida matrimonial a l’immoble situat a ........................ . 
Qualsevol trasllat o canvi de la residència habitual de la família s’ha de decidir de mutu acord en benefici de la unitat familiar i dels fills comuns.

2. Els futurs cònjuges es reconeixen i garanteixen recíprocament el ple respecte a la seva independència personal, professional i de formació. En aquest sentit, acorden expressament que l’establiment de residències o estades temporals fora del domicili comú per motius laborals, acadèmics o personals no pot suposar, en cap cas, alteració ni renúncia al deure de convivència conjugal.

3. Ambdues parts assumeixen el deure permanent de mantenir-se comunicades sobre qualsevol canvi de residència o domicili personal. Si de comú acord o per circumstàncies personals interrompen la convivència, el futur cònjuge que ha deixat el domicili familiar es compromet a facilitar de manera immediata la nova adreça a l’altre futur cònjuge amb la finalitat de no alterar el desenvolupament de la vida familiar i el contacte ordinari amb els fills comuns.

SEGONA. Règim de l’habitatge conjugal i destinació de l’ús

1. L’immoble indicat com a domicili conjugal es troba en règim de ................... (propietat exclusiva de .................../copropietat ordinària entre els futurs cònjuges per meitats indivises/arrendament concertat per ........................). Ambdues parts destinen expressament aquest immoble a l’ús i gaudi comú del matrimoni i dels fills comuns i constitueix l’aportació principal per a la cobertura de les necessitats residencials de la família.

2. Com a conseqüència directa de la naturalesa i la titularitat de l’immoble, en el supòsit que cessi la convivència conjugal, i llevat que s’acordi o es resolgui judicialment una altra mesura en protecció de l’interès dels fills menors o segons el model de guarda establert a la clàusula novena ........................ . (Trieu una opció.)

(Opció 1) En cas que l’immoble sigui de titularitat exclusiva d’un dels cònjuges, l’ús i gaudi queda reservat a favor del seu titular legítim. L’altre cònjuge disposa d’un termini màxim de ....... mesos per desocupar l’habitatge i retirar els seus béns personals i d’ofici.

Aquesta previsió, com s'ha dit, s’entén sens perjudici de les mesures que correspongui adoptar a l’autoritat judicial en estricta aplicació de l’interès superior dels fills comuns menors d’edat i, a més, sense perjudici de la protecció del cònjuge que acrediti una situació de vulnerabilitat greu en el moment de la ruptura, d’acord amb la legislació aplicable.

(Opció 2) 
Malgrat que l’immoble sigui de titularitat exclusiva d’un dels cònjuges, l’ús i gaudi queda reservat temporalment a ....................... (l’altre cònjuge/els fills majors d’edat/el cònjuge en situació de major vulnerabilitat) durant un termini màxim de ....... (mesos/ anys). Durant el període d’ús temporal, les despeses ordinàries de comunitat i els subministraments són a càrrec de l’usuari.

(Opció 3) 
En cas que l’immoble sigui en copropietat, les parts acorden que cap dels cònjuges pot gaudir d’un dret d’ús indefinit en detriment de l’altre cònjuge i que, de manera prioritària, han de procedir a vendre l’immoble a terceres persones o bé a adjudicar-lo a una de les parts i compensar econòmicament l’altra part, tret que s’hagi optat per la modalitat de casa niu prevista a la clàusula novena durant el període convingut. 

3. (En cas que l’habitatge sigui arrendat) En cas que l’habitatge conjugal sigui arrendat:

3.1. El cònjuge signant del contracte té la titularitat formal de part arrendatària. Tanmateix, el pagament de la renda periòdica i les despeses assimilades s’ha de considerar càrrega del matrimoni i s’ha d’atendre mitjançant els fons destinats al sosteniment familiar.

3.2. Si per acord conjugal o resolució les parts convenen que el cònjuge no arrendatari continuï en l’ús de l’habitatge familiar, ambdós cònjuges s’obliguen a realitzar formalment i de manera immediata la notificació fefaent a la part arrendadora en compliment de la Llei d’arrendaments urbans (LAU).

4. Qualsevol dret d’ús temporal atribuït a un dels cònjuges sobre l’habitatge familiar (sigui de titularitat exclusiva de l’altre, en copropietat o en règim d’arrendament) s’ha d’extingir de manera automàtica abans del termini pactat, en casos que el cònjuge beneficiari de l’ús hi convisqui amb caràcter habitual o marital amb una nova parella sentimental. Aquest cònjuge beneficiari queda obligat a desocupar l’immoble en el termini màxim de .......... mesos a comptar des de la notificació fefaent.

TERCERA. Béns mobles, estris professionals i parament de la llar

1. Es presumeix que pertanyen a tots dos cònjuges per meitats indivises el parament i els béns mobles ordinaris de la casa adquirits conjuntament. Tanmateix, les parts exclouen expressament d’aquesta presumpció:
· Els mobles, els estris o els electrodomèstics adquirits per un sol cònjuge amb fons propis abans o durant el matrimoni que constin a l’inventari adjunt com a annex I.
· Els béns d’ús estrictament personal i els adquirits per donació o herència a títol particular.
· Els béns respecte dels quals s’acrediti la titularitat exclusiva mitjançant una factura nominal o un abonament exclusiu amb càrrec a fons privatius d’un sol cònjuge.

2. Les parts reconeixen a la part que en sigui titular la propietat exclusiva, privativa i inembargable de tots els instruments, els ordinadors, les eines, els arxius professionals, els llibres tècnics i la maquinària que necessita per a l’exercici del seu ofici, professió o negoci, encara que es trobin ubicats al domicili comú.

3. Qualsevol trasllat o cessament de la convivència faculta la persona titular dels efectes i eines de feina a retirar-los immediatament de l'immoble, fent servir com a referència l’inventari previ o les factures i títols que constin al seu nom. L'altre cònjuge li ha de facilitar l’accés a l'immoble sense cap tipus d’oposició ni dilació.

QUARTA. Règim econòmic, despeses familiars i fons comuns

1. Cadascun dels cònjuges respon exclusivament amb el seu patrimoni present i futur de les obligacions i els deutes personals, tributaris o derivats de la seva activitat professional o mercantil. El cònjuge deutor s’obliga a mantenir indemne l’altre cònjuge de qualsevol reclamació o afecció patrimonial derivats de les obligacions i els deutes esmentats.

2. Els subministraments domèstics (aigua, electricitat, gas, telecomunicacions), l’alimentació i les quotes ordinàries de la comunitat de propietaris tenen la consideració de càrregues familiars i aquestes han de ser ateses mitjançant un compte bancari destinat a aquesta finalitat, al qual cada un dels cònjuges ha d’aportar fons ........................ (per meitats/a proporció exacta dels seus ingressos líquids).

3. Els tributs que graven directament la propietat (impost sobre béns immobles, taxes de caràcter real), les quotes extraordinàries de conservació de l’edifici i les quotes d’amortització de préstecs hipotecaris són a càrrec exclusiu ........................ (del cònjuge que en sigui titular dominical/d’ambdós a proporció de les seves quotes si l’immoble és en proindivís).

4. En el moment del cessament de la convivència, el saldo romanent al compte o dipòsits destinats a les càrregues familiars s’ha de distribuir entre les parts ......................... (per meitats indivises, és a dir, el 50% per a cadascun/en la mateixa proporció en què cadascú hi hagi aportat efectivament durant els darrers dotze mesos/ o altres fórmules).

5. Amb relació al dret de crèdit i reemborsament per aportacions o millores, ......................... . (Trieu una opció.)

(Opció 1) qualsevol aportació de diners privatius d’un cònjuge destinada al pagament de deutes de l’altre, a l’adquisició o a la millora i reforma de béns comuns o de l’altre cònjuge genera a favor de la persona aportant un crèdit de reemborsament exigible en el moment de la liquidació o ruptura, actualitzat conforme a la variació de l’IPC.

(Opció 2) qualsevol inversió o diner privatiu aplicat a béns de l’altre o a millores del domicili comú es presumeix aportat a títol de donació o contribució voluntària a les càrregues de la família, sense dret de devolució ni repetició, llevat que s’hagi documentat expressament i per escrit el seu caràcter de préstec o deute amb caràcter previ.

CINQUENA. Béns societaris, negocis familiars i activitats professionals

1. Les parts reconeixen que les participacions socials, les accions, els fons de comerç o les titularitats de negocis i les activitats professionals pertanyen exclusivament al cònjuge titular o soci.

2. L’eventual dedicació d’un cònjuge a la cura de la família, o la seva col·laboració puntual o de suport domèstic, no genera cap dret de participació en el capital social, els guanys futurs, els dividends pendents ni la compensació per fons de comerç o la valoració de l’empresa de l’altre cònjuge.

SISENA. Corresponsabilitat parental i despeses dels fills comuns

1. Ambdós futurs cònjuges acorden adoptar conjuntament i de mutu acord les decisions de rellevància relatives a la salut, l’educació, la residència i la formació dels fills comuns.

2. Les despeses ordinàries de criança, alimentació, escolaritat i atenció mèdica dels fills s’han d’atendre amb els fons comuns destinats al sosteniment familiar. 

3. En cas que un dels futurs cònjuges faci estades prolongades fora del domicili comú per motius laborals o de formació, aquest ha de mantenir inalterada la seva aportació periòdica acordada per no perjudicar l’estabilitat econòmica i el nivell de vida dels descendents.

4. Ambdós progenitors acorden expressament que el domicili i la residència habitual dels fills comuns queda fixada a l’illa de Mallorca/Menorca. Qualsevol canvi de residència habitual dels menors fora d’aquest àmbit territorial requereix el consentiment exprés i per escrit d’ambdós progenitors o, en defecte d’acord, una autorització judicial prèvia.

SETENA. Organització domèstica i compensació en cas de ruptura

1. Els cònjuges reconeixen el valor personal i patrimonial de la cura de la família i la llar, i acorden que el seu model de convivència es basa en el fet que ......................... . (Trieu o adapteu la redacció segons convingui.)

· (Opció 1) ambdós mantenen les seves carreres professionals i es reparteixen per igual la cura domèstica i dels fills.

· (Opció 2) el Sr./Sra. ............................ assumeix com a dedicació principal o amb jornada reduïda la cura de la llar i dels fills comuns.

· (Opció 3) el Sr./Sra. ............................ es compromet a prestar suport o col·laboració en l’activitat/negoci de l’altre cònjuge.

2. Com a conseqüència directa del model anterior, si els cònjuges cessen la convivència, acorden ......................... . (Trieu una opció.)

· (Opció 1) una indemnització única de ............. € (o de ............. € per any de dedicació/renúncia professional), pagadora en ............................ .

· (Opció 2) una prestació periòdica de ............. € mensuals durant un període de ............. mesos/anys, destinada a la reinserció o l’actualització professional.

· (Opció 3) l’adjudicació preferent o cessió a favor del cònjuge dedicat a la cura de: ............................ .

· (Opció 4) mantenir tots dos plena autonomia econòmica i professional, renuncien de mutu acord a qualsevol pensió compensatòria o indemnització per raó de la ruptura o feina domèstica.

VUITENA. Animals de companyia 

(Trieu una opció.)

(Opció 1) L’animal de companyia ............................ (espècie/raça), amb número de xip ............................, manté la condició de pertinença exclusiva a favor del Sr./Sra. ............................ . En cas de ruptura, ha de continuar sota la seva cura i responsabilitat exclusiva i n’ha d’assumir totes les despeses ordinàries i veterinàries, sense dret de visites ni compensació per a l’altre cònjuge.

(Opció 2) En cas de ruptura de la convivència, les parts han d’exercir la cura i tinença de l’animal per períodes alterns de ............................ . Les despeses ordinàries de manteniment són a càrrec del futur cònjuge custodi en cada període, i les despeses veterinàries, preventives i extraordinàries s’han d’assumir ............................ (per meitats iguals/a proporció d’ingressos).

(Opció 3) En cas que hi hagi fills comuns, l’animal ha de seguir el mateix règim de custòdia i estades fixat per als menors; el futur cònjuge custodi ha d’assumir les despeses ordinàries de cada període, i ambdues parts assumeixen les despeses veterinàries per meitats.

NOVENA. Guarda, custòdia i aliments dels fills comuns en cas de crisi matrimonial

(Les previsions d’aquesta clàusula expressen el model d’organització preferent escollit lliurement pels progenitors. No obstant això, ambdues parts reconeixen que qualsevol mesura sobre custòdia, règim d’estades o aliments de fills menors queda legalment sotmesa al control de l’autoritat judicial i del Ministeri Fiscal, i s’ha d’aplicar sempre que, en el moment de la ruptura, no resulti contrària a l’interès superior del menor).

1. En cas de separació, divorci o cessament efectiu de la convivència conjugal, les parts pacten que la potestat parental ha de ser compartida i la guarda i custòdia dels fills comuns s’ha d’articular segons el model següent:

(Trieu una opció.)

· (Opció 1) Custòdia compartida alternada: la custòdia s’ha d’exercir de manera compartida per períodes alterns de caràcter ............................ (setmanal/quinzenal), amb intercanvis segons convingui a l’interès dels menors en el moment de la ruptura. La distribució de caps de setmana i estades en períodes no lectius (vacances escolars) s’ha de repartir per meitats iguals entre ambdós progenitors.

· (Opció 2) Custòdia individual o exclusiva a favor d’un progenitor: la guarda i custòdia dels fills menors s’atribueix de manera exclusiva a favor del Sr./Sra. ............................ . L’altre progenitor ha de gaudir d’un ampli règim de comunicació i estades amb els fills comuns.

· (Opció 3. Supòsit excepcional sotmès a estricte control judicial i justificació en l’interès dels germans) Custòdia partida o distributiva (en cas de diversos fills): La custòdia del fill/a .................................... s’atribueix a ...................................., i la custòdia del fill/a .................................... s’atribueix a ...................................., i s’estableix un calendari conjunt de caps de setmana i vacances per garantir la convivència i el vincle regular entre els germans.

· (Opció 4) Custòdia compartida amb casa niu: la custòdia s’exerceix de manera compartida, romanent els fills de forma permanent a l’habitatge familiar i sent els progenitors els qui es van alternant per períodes setmanals/quinzenals. Aquesta modalitat s’ha de mantenir ......................... (durant un termini màxim de ......../fins a la liquidació de l’habitatge), moment a partir del qual es passarà al model de ......................... . 

2. Pel que fa a les despeses ordinàries dels fills (alimentació, roba bàsica, quota escolar, atenció mèdica habitual i activitats d’ús corrent), les parts adopten la fórmula econòmica següent: (Trieu la combinació que correspongui segons la modalitat de custòdia triada.)

· (Opció 1) Cadascun dels progenitors ha de cobrir directament l’alimentació i l’allotjament dels fills durant els seus respectius períodes de convivència. Per a les despeses escolars, mèdiques ordinàries, roba i calçat, ambdós mantenen actiu un compte bancari conjunt al qual han d’aportar ......................... (mensualment la quantitat de ......... € cadascun/el 50% dels fons cadascun/fons a proporció exacta dels seus ingressos líquids ordinaris).

· (Opció 2) Atenent a la disparitat d’ingressos existents entre ambdós cònjuges i per assegurar que els fills mantenen un nivell de vida similar a ambdues llars, a més d’assumir les despeses de la seva estada, el Sr./Sra. ........................ ha d’abonar a favor de l’altre cònjuge, en concepte d’aliments dels menors, la quantitat de ......... euros mensuals per cada fill, pagadora dins els cinc primers dies de cada mes i actualitzable anualment conforme a l’IPC.

· (Opció 3) El progenitor no custodi ha d’abonar al compte que designi el progenitor custodi la quantitat de ......... euros mensuals per cada fill (total: ......... €/mes), per mesos anticipats dins els cinc primers dies de cada mes. Aquesta quantitat s’ha d’actualitzar anualment l’1 de gener d’acord amb la variació percentual de l’índex de preus al consum (IPC) que publiqui l’INE o organisme que el substitueixi.

3. Ambdues parts reconeixen expressament que el dret dels fills a percebre aliments és d’ordre públic i irrenunciable (art. 151 del Codi civil). Per tant, les quanties i les regles econòmiques convingudes en aquesta clàusula operen com a acord i base vinculant entre els progenitors, sens perjudici de la seva homologació judicial preceptiva i de la seva revisió si ho exigeix l’interès superior del menor o l’alteració substancial de les necessitats dels fills o dels recursos dels obligats.

4. Les despeses extraordinàries relatives als fills comuns es regeixen per les regles següents:

· Tenen caràcter extraordinari les despeses que siguin imprevisibles, no periòdiques i necessàries.

· Les despeses extraordinàries que tinguin caràcter optatiu, no necessari o d’oci formatiu requereixen el consentiment previ i per escrit d’ambdós progenitors abans de la seva realització, per generar l’obligació de pagament compartit. En cas contrari, van a càrrec exclusiu del progenitor que les hagi decidit. 

S’exceptuen d’aquest requisit de consentiment previ les despeses per urgència sanitària, tractaments facultatius o mèdics inajornables, les quals han de ser reemborsades en la proporció convinguda un cop comunicades i acreditades documentalment.

(Trieu una opció):

- Els progenitors han d’abonar les despeses al 50%.
- Els progenitors han d’abonar les despeses a proporció de les seves capacitats econòmiques a la data de meritar-se la despesa (el .... % a càrrec del Sr./Sra. ........................ i el .... % a càrrec del Sr. / Sra. ........................).


DESENA. Parament i dret d’estabilitat residencial en cas de mort 

1. A la mort de qualsevol dels futurs cònjuges, tots els béns que integrin el parament ordinari de la llar corresponen en propietat exclusiva al cònjuge sobrevivent i no s’han de computar en el seu haver hereditari. 
Queden expressament exclosos d’aquesta atribució directa al cònjuge vidu:
· Les joies, les col·leccions, les obres d’art i els objectes històrics de valor considerable.
· Els llibres, els estris i les eines vinculats directament a la professió o ofici del causant.
Aquests elements han de formar part de la massa hereditària del difunt per a qui correspongui segons disposició testamentària o successió legal.

2. Els cònjuges es constitueixen recíprocament, com a atribució capitular amb eficàcia a la mort d’un d’ells, un dret d’ús i d’habitació sobre l’habitatge conjugal a favor del cònjuge sobrevivent durant el termini improrrogable de ............... des de la mort, sens perjudici de qui en sigui el propietari i sense que els hereus puguin exigir cap compensació ni renda.

3. Durant aquest/s .................. (any/s), la massa hereditària ha d’assumir les quotes hipotecàries, l’IBI i les quotes extraordinàries (o la renda si era lloguer del difunt). El cònjuge ha d’assumir els subministraments i les quotes ordinàries de comunitat.

4. Aquest dret s’extingeix anticipadament si el cònjuge canvia voluntàriament de residència o conviu maritalment a la llar amb una altra persona.

5. La constitució d’aquest dret d’ús té naturalesa estrictament capitular d’estabilitat residencial, pactada a títol d’atribució patrimonial amb eficàcia a la mort d’un d’ells com a cobertura del deure mutu d’assistència. Aquest pacte produeix efectes de caràcter obligacional i no constitueix pacte sobre la successió futura ni limitació a la llibertat de testar dels cònjuges en relació amb la resta dels seus béns.

ONZENA. Protecció de la intimitat familiar i confidencialitat

1. Els futurs cònjuges es comprometen a respectar el secret i la intimitat respecte a les informacions personals, patrimonials i de salut conegudes per raó de la convivència.

2. Les parts es comprometen expressament a protegir la imatge, la seguretat i la intimitat dels fills comuns, per a la qual cosa s’han d’abstenir de difondre imatges o informacions personals dels menors a xarxes socials o mitjans públics sense el consentiment exprés de l’altre progenitor.

DOTZENA. Resolució extrajudicial de conflictes

1. En cas de controvèrsia sobre la interpretació o l’execució d’aquest acord, o davant una situació de crisi matrimonial, les parts s’obliguen expressament a recórrer a un procediment de mediació familiar (a través d’un servei públic acreditat de les Illes Balears o un mediador col·legiat designat de mutu acord) abans d’iniciar qualsevol acció judicial contenciosa, amb l’objectiu d’intentar assolir una resolució pactada de la ruptura.

2. El compromís de recórrer a mediació no priva cap de les parts d’anar directament a la via judicial per sol·licitar mesures cautelars o urgents destinades a protegir la integritat física o patrimonial dels cònjuges o dels menors, o per evitar situacions d’indefensió.

TRETZENA. Canvi sobrevingut de circumstàncies

Tots els pactes econòmics, d’ús i compensatoris d’aquest acord es formalitzen atenent la situació patrimonial i de salut coneguda en el moment present. Si en el moment de la ruptura s’ha produït un canvi radical, imprevisible i substancial de les circumstàncies que trenqui greument l’equilibri convingut (com ara una situació de discapacitat sobrevinguda, necessitat de mesures de suport o una pèrdua involuntària dels mitjans de vida que provoqui una situació de desequilibri manifest o vulnerabilitat greu), les parts han de negociar de bona fe la seva adaptació o, en defecte d’acord, sotmetre la revisió econòmica a decisió judicial.

CATORZENA. Inscripció registral i despeses

1. Ambdues parts es faculten recíprocament perquè qualsevol d’elles pugui sol·licitar còpies autoritzades d’aquesta escriptura i tramitar la seva indicació en el Registre Civil on consti el matrimoni, així com al Registre de la Propietat pel que fa a l’ús de béns immobles, si escau.

2. Les despeses notarials i tributàries que es derivin de l’atorgament d’aquest document les han d’assumir ambdós cònjuges per meitats iguals.

QUINZENA. Nul·litat parcial i subsistència dels pactes

Si qualsevol clàusula, estipulació o previsió d’aquest acord fos declarada nul·la, ineficaç o inaplicable per resolució judicial ferma, especialment les referides a la guarda, règim d’estades o aliments dels fills menors per motiu de l’ordre públic o de l’interès superior del menor, aquesta declaració no afectarà la validesa, la plena vigència ni l’obligatorietat de la resta d’estipulacions econòmiques i patrimonials, les quals han de romandre plenament exigibles i subsistents entre les parts.


Llegit el document pels futurs cònjuges, el confirmen i signen a continuació. 


(signatura d’un futur cònjuge)	(signatura de l’altre futur cònjuge)
	
Sr. / Sra. .................	Sr. / Sra. .................


ANNEX I: INVENTARI DE BÉNS PRIVATIUS I ESTRIS DE FEINA

(Espai per detallar, si les parts ho desitgen davant notari, la llista de mobles, vehicles, eines de feina o electrodomèstics aportats prèviament per cadascun.)

· Béns aportats pel cònjuge 1: ........................................................
· Béns aportats pel cònjuge 2: ........................................................


















Nota: aquest formulari s’ha elaborat gràcies a la col·laboració del Govern de les Illes Balears. L’autora ha cedit els drets d’aquest model per tal que, de forma gratuïta, una tercera persona el pugui descarregar, copiar, modificar i utilitzar sense mencionar l’autoria ni la font, tant amb caràcter professional com amb caràcter no comercial, sense limitació temporal ni territorial. No n’és permesa la traducció, atès que es tracta d’un model creat per al foment del català a l’àmbit del dret.

